Ahogy korábban többször is írtunk róla, a felcsúti gázszerelőből lett pénztáros, Mészáros Lőrinc parádés, exponenciális vagyongyarapodása kapcsán felmerült, hogy ha a korábbiakhoz hasonló ütemben tudja fialtatni a pénzt, akkor hamarosan, akár már 2024-ben a világ leggazdagabb emberei közé kerülhet, elhozva ezzel a 21. század első igazi magyar világsikerét.

Fotó: Ajpek Orsi / Index

Mint a Forbes a napokban közzétett 2019-es vagyonmustrájából kiderül, ezek az álmok szertefoszlani látszanak. Ahhoz, hogy tartsa a korábbi évek ütemét, Mészárosnak idén 657 milliárd forintra kellett volna növelnie vagyonát a 2018-as 280 milliárdról, ehhez képest csak szánalmas 408 milliárd jött össze.

Hasonló számot hozott ki nemrég a G7 is, amely Mészáros hivatalos vagyonát 410 milliárdra becsülte, bár hozzátette, hogy a valós szám ennél magasabb lehet, mivel a felcsúti személy neve alá tartozó szövevényes cégháló teljes egészét még nem sikerült felértékelni.

Rontotta Mészáros világhatalmi esélyeit a forint árfolyamesése is, amely miatt a 408–410 milliárd forint ma 1,38–1,39 milliárd dollárt ér csak, miközben korábbi számításaink szerint 2,25 milliárdnál kellene tartania, hogy 2024-re a világ leggazdagabb embere lehessen. (Tavaly ilyenkor a dollár 280 forint körül mozgott, mostanság a 300-at nyaldossa.)

Mindez sajnos előre látható volt: már két éve megjósoltuk, hogy Mészáros akadályokba ütközhet, amelyek be is jöttek. Az idén kifújt a cégei árfolyamát felhajtó tőzsdei spekulációs hullám, és érdekeltségeinek cégfelvásárlásai sem nagyon jöttek be, elég a mátrai erőműre vagy a T-Systems-felvásárlás körüli mizériára gondolni. A Mészáros-rajongóknak és a magyar világsikerért szorítóknak ugyanakkor reményt adhat, hogy a jelek szerint az állam, meghallva a nemzet sóhaját, továbbra is Mészáros mögött áll.